पीथमपुर, मानपुर, धामनोद जाने के लिए भी देना पड़ेगा टोल टैक्स
इंदौर से पीथमपुर, मानपुर और धामनोद जाने वालों को भी मई से टोल टैक्स देना पड़ेगा। इसके लिए एनएच-3 (मुंबई-अागरा रोड) पर राऊ से पीथमपुर बायपास के बीच टोल टैक्स प्लाजा बन रहा है। कार सहित हलके चार पहिया वाहन के लिए यह टैक्स 40 रुपए रहेगा। हालांकि इस टोल प्लाजा के शुरू होने के बाद खलघाट टोल प्लाजा पर लगने वाला शुल्क आधा हो जाएगा।
एनएचएआई (नेशनल हाईवेज अथॉरिटी ऑफ इंडिया) के अधिकारियों के मुताबिक वर्ष 2009 में खलघाट के साथ उक्त जगह पर भी टोल प्लाजा बनना था, लेकिन जमीन का अधिग्रहण समय पर नहीं हो पाया। सिक्स लेन बनाने वाली कंपनी ओरिएंटल प्रा.लि. ने दूसरा टोल शुरू नहीं करने पर मामला ऑर्बिट्रेशन कोर्ट में रखा था। वहां से कंपनी के पक्ष में निर्णय होने के बाद अब एनएचएआई ने यहां जमीन उपलब्ध करवाई है। इसी के बाद टोल प्लाजा का काम शुरू हुआ। इस कारण करीब एक किमी हिस्से में ट्रैफिक एक लेन से गुजर रहा है। कंपनी अधिकारियों का कहना है कि प्लाजा अप्रैल अंत तक बन जाएगा। इसका निर्माण खलघाट टोल प्लाजा की तरह ही होगा।
पांच रूट पर पहले से टोल टैक्स
इंदौर से जुड़े पांच रूटों पर पहले से वाहन चालकों को टोल टैक्स चुकाना पड़ रहा है। ये रूट हैं- पीथमपुर (राऊ से सीधे), देवास बायपास, उज्जैन, एमआर-10 और खंडवा रोड।
विवाद और जमीन नहीं मिलने से अटका था निर्माण
ओरिएंटल कंपनी के डीजीएम ए.के. गौर ने बताया कि प्रोजेक्ट की डीपीआर में ही दो टाेल प्लाजा थे, लेकिन इस टोल प्लाजा का निर्माण कानूनी विवाद और जमीन नहीं मिलने से अटका था। इसके बनने के बाद 80 किमी लंबे इंदौर-खलघाट रूट पर टोल टैक्स आधा-आधा बंट जाएगा। अभी खलघाट टोल पर कार के 80 रुपए लगते हैं, जो बाद में 40 रुपए हो जाएंगे।
नए टोल का था प्रावधान
प्रोजेक्ट के समय ही दो टोल का प्रावधान था। जमीन न मिलने से पहले यह शुरू नहीं हो पाया। अब दिक्कत नहीं है, इसलिए टोल का काम शुरू कर दिया है, जो अगले साल शुरू हो जाएगा। - सुमित कुमार, प्रोजेक्ट डायरेक्टर एनएचएआई
एबी रोड पर राऊ से पीथमपुर के बीच बन रहा है टोल प्लाजा। इस कारण वाहन फिलहाल एक लेन से गुजर रहे हैं।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva